
A Mycobacterium tuberculosis IPMDH enzim vizsgálatának első lépései

    A leucin bioszintézisének egyik lépését katalizáló izopropilmalát-dehidrogenáz (IPMDH) enzim megtalálható a tüdőgümőkórt okozó Mycobacterium tuberculosis baktériumban. Az enzim célzott gátlása új lehetőségeket nyithat a betegség elleni küzdelemben. Kutatásom célja a Myc IPMDH enzim alapvető fizikai kémiai és funkcionális tulajdonságainak jellemzése, valamint a már ismert, más baktériumoktól származó IPMDH-kal való összehasonlítása volt. Főbb eredményeim a következők:
1.) A Myc IPMDH génjét E. coli sejtekbe történő transzformálás után bakteriális expresszióval fermentorban állítottam elő a Myc IPMDH-t, melyet a sejtek feltárása után Ni-affinitás kromatográfiával tisztítottam. Ily módon sikerült limitált mennyiségű (kb 15 mg) natív állapotú, aktív enzimet előállítanom.
2.) Az oldott fehérje fizikai-kémiai tulajdonságait natív gélelektroforézissel, CD-, UV- és fluoreszcencia emissziós spektroszkópiás módszerekkel vizsgáltam. A Myc IPMDH a többi vizsgált IPMDH-hoz hasonlóan dimer szerkezetűnek bizonyult, s a másodlagos szerkezete sem különböző. Az adatok jól egyeznek a már korábban meghatározott kristályszerkezetből származó ismereteinkkel. A Myc IPMDH érdekes jellemzője (eltérően a többi eddig ismert IPMDH-tól), hogy a tisztított enzim részlegesen köti az egyik szubsztrátját, a NAD+-ot.
3.) Meghatároztam az enzim kinetikai paramétereit (Km, Vmax, kcat), és az IPM szubsztrát kötődési állandóját (Kd). A többi vizsgált IPMDH-hoz viszonyítva a Myc IPMDH-nak a legkisebb a specifikus aktivitása (kcat), viszont a szubsztrátokkal való kölcsönhatása legerősebb (Km alacsony), így katalitikus hatékonyságban nem különbözik lényegesen. Akárcsak a többi IPMDH esetén, az IPM Kd értéke megegyezett a Km értékkel, azaz a katalízis mechanizmusa azonos. Az enzim aktivitásának pH függése a Tt IPMDH-hoz hasonlóan egyetlen bázikus oldallánc (pK=7,4) részvételét valószínűsíti a katalízisben.
4.) Denaturációs folyamata a szintén mezofil Ec IPMDH-hoz hasonlít, mind sebességi együtthatóban, mind pedig abban, hogy az IPM védő hatást gyakorol a fehérjére a kaotróp ágenssel szemben. Az izolált fehérjét csak részlegesen sikerült renaturálni, ami összhangban van a felmerült fehérjetermelési problémákkal.
5.) Molekuláris grafikai analízissel arra a következtetek, hogy a Myc IPMDH térszerkezete és atomi kontaktusai tekintetében nagyon hasonló a többi IPMDH-hoz. Így működésének mechanizmusa megegyezik a nagyobb hatékonysággal előállítható Tt IPMDH-éval, tehát a további szerkezet-funkció vizsgálatokat célszerűbb a Tt IPMDH-val végezni.



